SVOA บวก 4% โบรกชี้กำไรปี 65 แตะ 264 ลบ. ออลไทม์ไฮต่อเนื่อง ชูเป้า 4.20 บ.
SVOA บวก 4% โบรกชี้กำไรปี 65 โต 65% แตะ 264 ลบ. ออลไทม์ไฮต่อเนื่อง เติบโตมาจากทั้งกำไรของบริษัทที่เพิ่มขึ้น และส่วนแบ่งกำไรจากบริษัทร่วม IT CITY และ LEAST IT ที่เพิ่มขึ้นในปีนี้ แนะนำ “ซื้อ” ราคาเป้า 4.20 บ.
SVOA บวก 4% โบรกชี้กำไรปี 65 โต 65% แตะ 264 ลบ. ออลไทม์ไฮต่อเนื่อง เติบโตมาจากทั้งกำไรของบริษัทที่เพิ่มขึ้น และส่วนแบ่งกำไรจากบริษัทร่วม IT CITY และ LEAST IT ที่เพิ่มขึ้นในปีนี้ แนะนำ “ซื้อ” ราคาเป้า 4.20 บ.
28 เม.ย. 2565

ผู้สื่อข่าวรายงานว่า วันนี้ (28 เม.ย.65) ราคาหุ้น บริษัท เอสวีโอเอ จำกัด (มหาชน) หรือ SVOA ณ เวลา 11:57 น. อยู่ที่ระดับ 4.14 บาท เพิ่มขึ้น 0.14 บาท หรือ 3.50% โดยทำจุดสูงสุดที่ 4.22 บาท และทำจุดต่ำสุดที่ 4.08 บาท ด้วยมูลค่าการซื้อขาย 489.51 ล้านบาท
 
บริษัทหลักทรัพย์ ทรีนีตี้ จำกัด ระบุในบทวิเคราะห์ (23 มี.ค.2565) โดยประเมิน SVOA ว่า บริษัทประกอบธุรกิจด้านการจัดหาผลิตภัณฑ์ระบบคอมพิวเตอร์และอุปกรณ์ IT ที่มีคุณภาพและราคาเหมาะสมตามความต้องการ เพื่อเสนอให้แก่หน่วยงานราชการและองค์การเอกชน โดยนำเสนอขายเป็นโครงการระบบเบ็ดเสร็จ พร้อมทั้งทำการติดตั้งและบริการหลังการขายตลอดระยะเวลาการใช้งานตามสัญญา โดยทางฝ่ายวิจัยคาดว่าจะได้รับโปรเจคใหญ่จาก hardware replacement cycle/upgrade จากรัฐบาล รัฐวิสาหกิจและธนาคาร
ทั้งนี้ประเมินกำไรปี 2565 อยู่ที่ 264 ล้านบาท เพิ่มขึ้น 65.40% จากงวดเดียวกันของปีก่อน และปี 2566 อยู่ที่ 315 ล้านบาท เพิ่มขึ้น 19% จากงวดเดียวกันของปีก่อน All Time High ซึ่งเติบโตมาจากทั้งกำไรของบริษัทที่เพิ่มขึ้น และส่วนแบ่งกำไรจากบริษัทร่วม IT CITY และ LEAST IT ที่เพิ่มขึ้นในปีนี้ หลังการขยายฐานเข้าไปรับงานในกลุ่มธุรกิจประกันภัยและโรงพยาบาลจากเดิมที่รับงานวางระบบให้กับกลุ่มธนาคารและสถาบันการเงิน ซึ่งจะเป็นตัวหนุนรายได้และส่วนแบ่งกำไรจากบริษัทร่วมขึ้นมาเป็น 122 ล้านบาท เพิ่มขึ้น 542% LEAST IT จะกลับมาทำกำไรในปีนี้ หลังจากขาดทุนจากปีที่แล้วเนื่องจากตั้งผลขาดทุนด้านเครดิตไว้สูง
ดังนั้นแนะนำ “ซื้อ” ราคาเป้าหมายในปี 2565 ที่ 4.20 บาท ด้วย PE Ratio ที่ 15 เท่า เทียบเท่าค่าเฉลี่ย Avg ของหุ้นย้อนหลัง 10 ปี
ขณะที่นายพิสุทธิ์ งามวิจิตวงศ์ ผู้อำนวยการอาวุโส ฝ่ายวิเคราะห์หลักทรัพย์บริษัทหลักทรัพย์ กสิกรไทย จำกัด (มหาชน) กล่าวว่า ปัจจัยที่ส่งผลให้ราคาหุ้นปรับตัวขึ้นมาอย่างต่อเนื่อง คาดจะมาจากการเก็งกำไรในผลประกอบการไตรมาส 1/2565 ที่คาดว่าจะดีกว่าช่วงเดียวกันของปีก่อน เนื่องจากมีการสต็อกสินค้าไว้ค่อนข้างมากมาตั้งแต่ปลายปี 2564 ทำให้ไม่ได้รับผลกระทบจากวิกฤติชิปขาดแคลน รวมถึงยังเป็นหุ้นกลุ่มปลอดภัยจากสงครามระหว่างรัสเซียและยูเครน และเงินเฟ้อที่พุ่งขึ้น